**TUJEGA JEZIKA SE VESELIMO,**

**SAJ SE GA NA ZABAVEN NAČIN UČIMO**

* **moj pogled na poučevanje tujega jezika -**

Spoštovani starši,

rada bi vam predstavila moj pogled na poučevanje tujega jezika pri mlajših učencih. Na podlagi svojih izkušenj in stalnega strokovnega izobraževanja sem zgradila model poučevanja jezika, ki temelji na spodnjih temeljih:

**ZGODBE in PESMI**

*Povej mi dejstva in se jih bom naučil.*

*Povej mi resnico in bom verjel.*

*Povej mi zgodbo in ta bo živela v mojem srcu za vedno.*

*(indijski pregovor)*

V svoje poučevanje tesno vpletam pravljice in pesmi. Pri izbiri pravljic sem pozorna, da so pravljice originalne, ne preveč dolge, da ne vsebujejo preveč zahtevnega jezika in da imajo nazorne ilustracije. Vedno znova me preseneča, kako učenci uživajo v poslušanju pravljic. Lepo je gledati iskrive otroške oči, ki strmijo v pripovedovalca in čakajo, kaj se bo zgodilo. Učenci ob poslušanju še bolj uživajo, če jim pravljice doživeto pripovedujemo. Zelo pomembno je, da pravljico dobro poznamo, da pri pripovedovanju uporabljamo različne glasove in kretnje ter mimiko obraza in slikovno podporo. Tako jo učenci lažje razumejo in v poslušanju uživajo ter se sprostijo. Učenci že pred začetkom pripovedovanja ali po njem radi rečejo, da ničesar ne bodo razumeli oz. da ničesar niso razumeli, ker bo oz. je bila pravljica v angleškem jeziku. V dokaz, da jim gre razumevanje dobro in da so njihove skrbi odveč naredimo manjši trik. Po poslušanju pravljice v tujem jeziku skupaj obnovimo pravljico v maternem jeziku. Učenci so ponosni, ker spoznajo, da so bistvo zgodbe razumeli, čeprav so jo poslušali v tujem jeziku. In znajo povedati par angleških besed, ki so jih slišali v pravljici.

Pri poučevanju tujega jezika so prav tako zelo učinkovite in uporabne pesmi. Učenci jih radi prepevajo in še posebej uživajo, če jih gibalno ponazorimo. Največkrat jih izbiram na spletnih straneh. Pri tem moramo biti pazljivi na pravilno izgovorjavo, tempo pesmi, kakovost posnetka in količino ter zahtevnost besedila. Pri izbiri pesmi in tudi vseh ostalih vsebin moramo biti kritični in se zavedati, da je le najboljše za otroke dovolj dobro, saj pri pregledovanju različnih virov ugotovimo, da je kljub veliki ponudbi včasih težko najti kakovostno gradivo. V kolikor so pesmi, ki se jih učimo v šoli dostopne na spletu, si z učenci v zvezek nalepimo povezavo na spletno stran, kjer pesem lahko najdete, saj jih učenci radi poslušajo in prepevajo tudi doma, hkrati pa se zraven še učijo pravilne izgovorjave.

Poslušanje pravljic in pesmi na spletnih straneh je pomembno tudi zato, da učenci slišijo naravne govorce in pridobijo čim več različnih jezikovnih vzorcev. Zelo dobro je, če imajo učenci priložnost za stik z naravnimi govorci tudi v živo. Če te možnosti nimajo, lahko najdemo na spletnih straneh nekaj kakovostnih strani (npr. <https://www.storylineonline.net/>), kjer otroci lahko poslušajo pravljice. Pri vsaki pravljici je zraven tudi napisano za katero starost je pravljica primerna. Na šoli imamo nekaj učencev, ki že v nižjih razredih odlično govorijo angleško in mi tako večkrat pomagajo pri branju pesmi ali zgodb.

Pri tem bi rada opozorila tudi na koncept storyline. To je mednarodno priznan pedagoški pristop k poučevanju, pri katerem poučevanje poteka preko zgodbe. Zgodba predstavlja rdečo nit, znotraj katere učenci ob pomoči učitelja usvajajo različne vsebine učnega načrta. Pristop temelji na predznanju in razumevanju učencev ter učence spodbuja k samostojnemu in ustvarjalnemu delu. S podobnimi krajšimi projekti se bomo tekom šolskega leta z učenci spopadli tudi mi.

**IGRA**

*Igra je delo in delo naj bo igra,*

*zato se delu posvetimo resno kakor vsaki igri.*

*(B. Pistotnik)*

Drugi pomemben temelj mojega poučevanja tujega jezika je igra. Igra je za otroke delo, ki prispeva k vsem področjem njihovega razvoja. Preko nje otroci spodbujajo čutila, razvijajo grobo in fino motoriko, pridobivajo nadzor nad svojim telesom, se naučijo novih načinov razmišljanja, dojemajo stališča drugih in si gradijo svojo sliko o svetu okoli njih. Na podlagi pozitivnih in negativnih izkušenj pri igri, gradijo tudi podobo o sebi. Otrokom igra predstavlja sila resno stvar, za katero so zelo motivirani. Prav to moramo pri poučevanju izkoristiti. Pri tem moramo biti pazljivi, saj se hitro lahko ujamemo v past. Če igra učencem ni zanimiva, jih ne motivira in v njej ne vidijo smisla, bo izgubila vse pozitivne učinke. V tistem trenutku moramo to opaziti in se ustrezno odzvati. Nikakor ne smemo pustiti, da se učenci dolgočasijo, ker igre ne razumejo ali ne vidijo njenega pomena. Včasih zadošča že manjša sprememba pravil, da igra zaživi v povsem novi luči.

Pri poučevanju uporabljam različne namizne igre (spomin, bingo, karte, domine …), igre vlog, družabne igre (govorne in spominske igre, kvizi, igre s kocko …), socialne igre (spoznavne in sprostitvene igre) in elementarne igre (lovljenje, tekalne in štafetne igre …).

Pri angleščini je potrebno delo organizirati in igre prilagoditi tako, da so učenci motivirani za poslušanje in govorjenje v tujem jeziku. Do tega vsekakor ne pridemo takoj, temveč postopoma. Na začetku v tujem jeziku povemo le preprosta pravila, sčasoma jih prilagodimo tako, da morajo učenci pokazati usvojeno znanje, če želijo biti v igri uspešni. Pri igri spomin morajo predmet na sliki pravilno poimenovati v tujem jeziku, da lahko vzamejo par. Pri igri s kartami - vojna povedo, katero karto so dali na kupček. Kdor ima najvišjo karto, lahko pobere kupček le, če ponovi vsa števila, sešteje števila ...

Pomembno je, da z vsako igro, ki jo izberemo, uresničujemo določne cilje poučevanja tujega jezika, saj je le tako igra pri pouku tujega jezika učinkovita in upravičena. Prosta igra brez zastavljenih ciljev ne spada v čas pouka, temveč v čas sprostitvenih dejavnosti v sklopu podaljšanega bivanja.

**GIBANJE**

*Otrok potrebuje gibanje,*

*da pripravi svoje možgane za učenje.*

*(Gill Connell)*

Gibanje je vseskozi prisotno v nas. Tudi ko se zdi, da počivamo, je naše telo v gibanju (bitje srca, dihanje …). Pomembno je za ljudi vseh starosti, še posebej za otroke, pri katerih pozitivno vpliva na njihov celostni razvoj. Glede na značilnosti mlajših učencev je pomembno, da učitelji organiziramo dejavnosti tako, da učenci ne bodo dolgo tiho sedeli, saj vsi otroci ne zmorejo biti enako mirni, še posebej ne tisti, ki so po naravi aktivnejši, in še posebej ne 6. šolsko uro.

V ure tujega jezika vnašam veliko gibanja. Pri načrtovanju ure je eno od glavnih vprašanj, kje in s kakšnim namenom uporabiti gibanje, da bodo ure razgibane in čim bolj učinkovite. Velik vpliv na moje poučevanje tujega jezika preko gibanja imajo načela konvergentne pedagogike, braingym in ustvarjalni gib. Spoznavala sem jih postopoma, ob različnih priložnostih ter jih počasi in vztrajno vnašala v svoje pedagoško delo.

***Konvergentna pedagogika***

Z uporabo nalog konvergentne pedagogike učenci spoznavajo svoje telo in prostor, navezujejo socialne stike, prepoznavajo ritem, ton, nivoje in pojme (velik, majhen …) ter se orientirajo v prostoru. Kadar učenci takega načina dela še ne poznajo, moramo z uvajanjem začeti postopoma. Prehajati moramo od preprostejših h kompleksnejšim nalogam, saj učenci potrebujejo nekaj časa, da osvojijo tak način dela. Sprva zna biti v razredu živahno in glasno, vendar pridemo z vztrajnostjo do pravih rezultatov, kjer se potem lahko začne pravo delo po teh načelih.

***Braingym***

Braingym je možganska telovadba. Temelji na predpostavki, da je telesno ali motorično učenje temelj vsega učenja, saj je človekovo gibanje močno povezano s čustvenimi in miselnimi dogajanji v možganih. Vse, kar počnemo, se začne v naših možganih in tudi učenje tujega jezika je močno povezano z njimi, zato je pomembno, da jih urimo. Vaje lahko tako kot vaje joge vpletemo v gibalne uprizoritve naših zgodb ali se z njimi učimo štetja, abecede, orientacije … ter tako združimo prijetno s koristnim. Zabavamo se in hkrati izboljšujemo delovanje naših možganov, da bomo bolje izkoristili svoje skrite mentalne potenciale. Vaje braingym-a vadimo vsako uro pri uvodnem pozdravu. Uvodni pozdrav bomo tekom leta spreminjali in na tak način zelo dobro utrdili števila, like, vreme …

***Ustvarjalni gib***

Ustvarjalni gib je izražanje in komuniciranje z gibanjem. Všeč mi je, ker pušča svobodo v gibanju. Zanemarja estetsko komponento, ki jo vsebuje pojem ples, in nam pušča prosto pot pri izmišljanju, ustvarjanju in povezovanju gibov. Ne osredotočamo se na zunanjost in obliko giba, temveč na kakovost, izraznost in povezovalno dejavnost med ljudmi. Ključnega pomena je povezava gibanja z notranjim doživljanjem in čustvovanjem. V učencih odkrijemo številne talente, ki jih do trenutka, ko prvič uporabimo ustvarjalni gib, nismo poznali.

Ustvarjalni gib pomembno vpliva na oblikovanje skupinskega zavedanja, ki je prav tako pomembno, če želimo ustvariti neko prijetno vzdušje, v katerem se učenci počutijo dovolj varne, da spregovorijo prve besede v tujem jeziku. Učenci morajo pri dejavnostih veliko sodelovati med seboj in se tako močneje povežejo. Velik pomen ima tudi za tiste otroke, ki še ne želijo spregovoriti prvih besed, saj nam preko govorice telesa in obraza lahko sporočajo, kako napredujejo v razumevanju. Pomembno vpliva tudi na oblikovanje samozavesti pri učencih, saj je vsako gibanje pravilno. Nič ni narobe. S tem jih navajamo, da se ne smejejo vsaki napaki in da vedo, da ni nič narobe, če kaj naredimo drugače kot drugi, čeprav bo to pomenilo, da smo naredili tudi kakšno napako. Bolj kot cilj je pomembna pot, ki nas pripelje do napredka na različnih področjih.

**RAZVIJANJE SOCIALNIH KOMPETENC**

*Če hočeš hiteti pojdi SAM,*

*če hočeš priti daleč,*

*pojdi v SKUPINI.*

*(Afriški pregovor)*

Ena izmed delovnih kompetenc, ki bodo v prihodnosti odigrale visoko stopnjo pomembnosti pri odločanju delodajalcev o izbiri kandidatov je tudi socialna kompetenca. Socialna kompetenca se kaže na področju besedne in nebesedne [komunikacije](https://sl.wikipedia.org/wiki/Komunikacija), pri sposobnosti delovanja v skupini, reševanja [konfliktov](https://sl.wikipedia.org/wiki/Konflikt), sposobnosti [vodenja](https://sl.wikipedia.org/wiki/Vodenje), sposobnosti [komuniciranja](https://sl.wikipedia.org/wiki/Komuniciranje) v tujih jezikih, delovanja v različnih kulturah... Razvoj socialnih kompetenc poteka s spodbujanjem komunikacije in sodelovanja.

Zato je pomembno, da že v otroštvu otroke navajamo na to, da so komunikacija, sodelovanje in skupinsko delo pomembne komponente šolske in kasneje delovne uspešnosti.

Pri skupinskem delu učence naučimo, da je vsak član skupine pomemben, če želimo, da je delo dobro in pravočasno opravljeno. Za končni uspeh je pomembno, da vsi člani opravijo svoje delo, da se potrudijo po svojih najboljših močeh in da med seboj sodelujejo. Pozitivna soodvisnost med člani skupine se ne razvije sama od sebe, temveč zahteva močno angažiranega učitelja.

Zaradi številnih prednosti, ki jih prinaša skupinsko delo na razvoj učenčeve osebnosti, dajem takemu načinu dela pri angleščini velik pomen. Znotraj vsake teme, določen del nalog učenci opravljajo v skupinah. Skupinsko delo uvajam postopoma. Najprej imajo učenci v skupinah krajše in enostavnejše naloge, kasneje naloge v skupinah postajajo zahtevnejše in dolgotrajnejše. Pri tem veliko časa na začetku posvečamo pogovoru o značilnostih takega dela, saj je pomembno, da ga učenci razumejo. Zavedati se morajo, da ima vsak član svojo nalogo in so vse naloge enako pomembne. Delamo večinoma v heterogenih skupinah, ki jih po določenem času zamenjamo, da se učenci naučijo sodelovati s čim več različnimi tipi ljudi. Skupine so enkrat oblikovane naključno, drugič po skrbnem premisleku, tretjič na podlagi želja učencev ...

Učenci se pri takem načinu dela urijo v sodelovanju, dogovarjanju, utemeljevanju svojega mnenja, sprejemanju zamisli drugih, odgovornosti, spodbujanju in pomoči sošolcem in pomenu takega delovanja, vrednotenju ... Sprva vsa ta komunikacija razen ključnih besed poteka v slovenščini in je le končni izdelek v angleščini, kasneje so angleške besede čedalje pogostejše.

Moja želja pri pouku angleščine ni le razvijati znanja tujega jezika, temveč tudi kompetence, ki so ključne za uspešno zasebno in poslovno življenje v odrasli dobi. Učenci se morajo zavedati, da neuspeh ne pomeni katastrofe, temveč le delček na poti h končni zmagi. Vsak mora svoje cilje prilagoditi svojim interesom, željam ter sposobnostim, saj bo le tako, z vztrajnim delom, njihov končni uspeh zagotovljen vsem. Moj končni uspeh in nagrada bosta, če bom vsaj majhen delček na poti k uspehu svojih učencev prispevala tudi jaz.

*"Vsak poraz naj bo za človeka spodbuda*

 *za vztrajno pot naprej do končnega uspeha."*

*(Božidar Eržen)*